1

ส่วนที่ 1

ข้อมูลสรุป (Executive Summary)

บริษัท สินมั่นคงประกันภัย จำกัด (มหาชน) เป็นบริษัทฯ
ประกันวินาศภัยประกอบธุรกิจประกันวินาศภัยครบ 4 ประเภท คือ ประกันรถยนต์ ประกันอัคคีภัย
ประกันเบ็ดเตล็ด และประกันขนส่งทางทะเล โดยมีการประกันภัยรถยนต์เป็นธุรกิจหลัก ในปี 2551
บริษัทฯ มีเบี้ยประกันภัยรับรวม 5,020.15 ล้านบาท มีส่วนแบ่งการตลาดรถยนต์ตั้งแต่ ม.ค. –
ก.ย. 2551 ที่อัตราร้อยละ 6.81 ซึ่งอยู่ในลำดับที่ 2 ของบริษัทประกันวินาศภัยรวม 72 บริษัท

ปัจจัยแห่งความสำเร็จของธุรกิจประกันวินาศภัย นอกจากอยู่ที่ประสิทธิภาพในการบริหารความเสี่ยง
ประสิทธิภาพในการดำเนินงาน และ คุณภาพในการให้บริการแล้ว
ประสิทธิภาพในการตอบสนองความต้องการของลูกค้า
ก็เป็นอีกปัจจัยหนึ่งที่มีความสำคัญในยุคที่ธุรกิจมีการแข่งขันรุนแรง
ดังนั้นแนวทางการบริหารที่ผ่านมาของบริษัทฯจึงมุ่งเน้นการพัฒนาปัจจัยที่กล่าวมาข้างต้นอย่างต่อเนื่อง

อย่างไรก็ดี ในปี 2551 บริษัทฯ ได้มุ่งเน้นเป็นพิเศษในการให้ความสำคัญกับคุณภาพงานบริการ
โดยบริษัทฯได้ขยายโครงการ SMK Speed Guarantee
ซึ่งเป็นการประกันเวลาในการบริการลูกค้า
ไปสู่ภูมิภาคทั่วประเทศให้สามารถเพิ่มคุณภาพบริการที่ดีสู่ลูกค้าได้ทั่วถึงมากขึ้น
ประกอบด้วยการรับประกันเรื่องการเดินทางไปถึงที่เกิดอุบัติเหตุภายใน 20 นาที
และการจัดซ่อมรถยนต์ของอู่ในเครือของบริษัทฯให้เสร็จภายในระยะเวลาที่กำหนด
หลังจากได้เปิดตัวในส่วนกลางและได้รับการยอมรับเป็นอย่างดียิ่งมาแล้วหลายปี ในปี 2551
บริษัทฯขยายเครือข่ายในระดับสาขาเพิ่มมากขึ้น ลูกค้าและประชาชนซึ่งรู้จักบริษัทฯในนามบริษัทที่
“มาเร็ว เคลมเร็ว ซ่อมเร็ว” ได้รับการกล่าวขวัญถึงในทางที่ดียิ่ง
จนเป็นสัญลักษณ์ของวงการประกันภัยในปัจจุบันไปแล้วว่า
หากจะซื้อประกันภัยต้องนึกถึงสโลแกนของบริษัทฯก่อนเสมอ
ถึงแม้ในระยะหลังนี้จะมีหลายบริษัทพยายามออกแบบการบริการให้คล้ายกับการบริการของบริษัทฯในด้านนี้
แต่ยังไม่ได้รับการตอบรับเช่นที่บริษัทฯได้ดำเนินการอยู่ในปัจจุบัน
ซึ่งเป็นที่ประจักษ์ได้ว่าบริษัทฯได้รับการยอมรับให้เป็นผู้นำด้านบริการที่แท้จริง

สำหรับผลการดำเนินการ ในปี 2551 บริษัทฯ มีเบี้ยรับประกันภัยรวม 5,020.15 ล้านบาท
คิดเป็นอัตราเพิ่มร้อยละ 14.84 และ มีกำไรสุทธิจำนวน 131.80 ล้านบาท ลดลงจากปี 2550
ร้อยละ 24.92 คิดเป็นอัตรากำไรต่อหุ้น 6.59 บาท อัตรากำไรจากการรับประกันภัยของบริษัทฯ
เพิ่มขึ้นจากร้อยละ 12.85 เป็นร้อยละ 25.38 สาเหตุหลักมาจาก
เบี้ยประกันภัยรับที่ถือเป็นรายได้ในปีนี้ มีอัตราการเติบโตสูงถึงร้อยละ23.46 ในขณะที่
อัตราการเติบโตของค่าใช้จ่ายในการรับประกันภัยในปีนี้ มีเพียงร้อยละ 5.71 เท่านั้น
ซึ่งเป็นผลสืบเนื่องมาจากอัตราความถี่ของการเกิดอุบัติเหตุรถยนต์ลดลง เนื่องจากราคาน้ำมันในปี
2551มีการปรับตัวสูงขึ้นมาก อีกทั้งบริษัทฯมีระบบพิจารณารับประกันภัยที่เข้มงวดมากขึ้น จึงทำให้
อัตราการจ่ายค่า

2

สินไหมทดแทนลดลงจากร้อยละ 61.50 ในปี2550 เหลือเพียงร้อยละ 51.15 ในปี 2551
อย่างไรก็ตามวิกฤตการณ์การเงินที่ได้เริ่มต้นเกิดขึ้นในประเทศสหรัฐอเมริกา
และแผ่ขยายลุกลามกลายเป็นวิกฤติเศรษฐกิจในหลายประเทศทั่วโลกในปี 2551นั้น
ได้ส่งผลให้ราคาหุ้นทั่วโลกรวมทั้งในประเทศไทยลดลงอย่างรุนแรงและรวดเร็ว
กระทบต่ออัตราผลตอบแทนจากการลงทุนอย่างถ้วนหน้า เฉกเช่นเดียวกับบริษัทฯ
ที่มีอัตราผลตอบแทนจากการลงทุนลดลงจากร้อยละ 7.70 ในปี 2550 เป็น ร้อยละ (4.86) ในปี
2551

ณ วันที่ 31 ธันวาคม 2551 บริษัทฯ มีสินทรัพย์รวม 6,431 ล้านบาท
เป็นสินทรัพย์ลงทุนซึ่งเป็นสินทรัพย์ที่ก่อให้เกิดรายได้จำนวน 4,786.66 ล้านบาท หรือคิดเป็นร้อยละ
74.44 ของสินทรัพย์รวม , สินทรัพย์ในรูปที่ดิน อาคารและอุปกรณ์ร้อยละ 5.66
เบี้ยค้างรับอยู่ที่อัตราร้อยละ 13.84 ของสินทรัพย์รวม และระยะเวลาเก็บหนี้ถัวเฉลี่ยอยู่ที่ 63.80
วัน ซึ่งถือว่าดีกว่าอัตราถัวเฉลี่ยของอุตสาหกรรม บริษัทฯ มีเงินกองทุนส่วนเกินคิดเป็นจำนวนเงิน
846.38 ล้านบาท

การดำเนินธุรกิจรับประกันภัยในปัจจุบัน เป็นที่ยอมรับกันโดยทั่วไปว่า
ประเด็นความมั่นคงของบริษัทได้กลายเป็นประเด็นใหญ่
และสำคัญต่อการตัดสินใจในการพิจารณาเลือกซื้อประกันภัยอีกประเด็นหนึ่งของลูกค้า
บริษัทฯได้ตระหนักถึงความสำคัญในด้านนี้มาโดยตลอด
โดยเน้นการเติบโตอย่างมีคุณภาพและเสถียรภาพ โดยยึดหลักธรรมาภิบาล
ทั้งนี้เพื่อให้เกิดความมั่นคงของบริษัท และ ความเชื่อมั่นของลูกค้า
ตลอดจนภาพลักษณ์ที่ดีต่อธุรกิจประกันวินาศภัย